Diporofeto tša ‘Nakong ya Bofelo’ Tšeo di Bontšhago Gore re Phela Mehleng ya Bofelo
Ke Dilo Dife Tšeo di Bontšhago Gore re Phela “Mehleng ya Bofelo,” Goba ‘Nakong ya Bofelo’?
Beibele e hlalosa ditiragalo le maemo ao a tlago go bontšha gore re phela mehleng ya “bofelo bja tshepedišo [ya gona ba bjale] ya dilo,” goba bofelo bja lefase. (Mateo 24:3) Beibele e bitša dinako tše gore ke “mehla ya bofelo” goba ‘nako ya bofelo.’ (2 Timotheo 3:1; Daniele 8:​19) Diporofeto tše di latelago tša mabapi le mehla ya bofelo di a phethagala:
Dintwa tše dintši kudu.​—Mateo 24:7; Kutollo 6:4.
Tlala.​—Mateo 24:7; Kutollo 6:5, 6.
Ditšhišinyego tše dikgolo tša lefase.​—Luka 21:11.
Go ata ga “malwetši” a šoro.​—Luka 21:11.
Koketšego ya bosenyi.​—Mateo 24:12.
Go senywa ga lefase ke batho.​—Kutollo 11:18.
Go oketšega ga batho ba go hloka molao, ba go se “leboge, ba go se botege, . . . ba ba sa ikemišetšago go amogela tumelelano le ge e le efe, bathomeletši, ba se nago boitshwaro, ba bogale, ba go se rate go loka, baeki, ba hlogothata, [le bao] ba tletšego boikgantšho.”​—2 Timotheo 3:1-4.
Go phumega ga manyalo, le batho bao ba “se nago lerato la tlhago” gotee le bana “ba go se kwe batswadi.”​—2 Timotheo 3:​2, 3.
Batho ba bantši ga ba sa rata Modimo.—Mateo 24:12.
Madumedi a mantši a tletše ka bofora.​—2 Timotheo 3:5.
Go kwešiša diporofeto tša Beibele kutšwanyana, go akaretša le tšeo di bolelago ka mehla ya bofelo.​—Daniele 12:4.
Go bolelwa ga ditaba tše dibotse tša Mmušo wa Modimo lefaseng ka moka.​—Mateo 24:14.
Batho ba bantši ga ba šetše selo e bile ba kwera taba ya gore re phela mehleng ya bofelo.​—Mateo 24:37-39; 2 Petro 3:3, 4.
Go phethagala ka nako e tee ga diporofeto tše ka moka, e sego feela tše sego kae goba bontši bja tšona.​—Mateo 24:33.
Ee. Go latelana ga ditiragalo tšeo di lego ka Beibeleng le maemo a sa kgahlišego a lefase le, go re bontšha gore mehla ya bofelo e thomile ka 1914. Ka ngwaga woo, Mmušo wa Modimo o ile wa thoma go buša legodimong. Selo sa pele seo Mmušo wo o se dirilego ke go raka Sathane le batemona ba gagwe legodimong gomme wa thibela gore ba se dire dilo ka boithatelo mo lefaseng. (Kutollo 12:7-12) Re bona gore Sathane o tutuetša batho ka baka la mekgwa ya bona le ditiro tša bona, e lego seo se dirago gore dinako tše tša mehla ya bofelo go be “thata go lebeletšana le tšona.”—2 Timotheo 3:1.
Masetlapelo a Magolo ke Eng?